এতক্ষণ আমরা বিভিন্ন প্রজাতির মধ্যে ধর্ষণের উদাহরণ দেখলাম। এখন প্রশ্ন হচ্ছে, প্রাণিদের মধ্যে এই ধর্ষণের কোনো উপযোগিতা আছে কি? কারণ, আমরা উপরে সংজ্ঞায়ন করে এসেছি যে, প্রাণি প্রকৃতিতে সেভাবেই অভিযোজিত হয়, যাতে তার বেনিফিট সর্বোচ্চ হয়। তাহলে ধর্ষণ কি আদৌ প্রাণিজগতে কোনো বেনিফিট দিচ্ছে ? এর উত্তর বিশ্লেষণের জন্যে যে উপাত্ত দরকার, তা আমরা উপরের উদাহরণগুলো থেকে নেবো। প্রথমেই আমরা দেখতে পাই, যেসব প্রাণি বেশিরভাগ সময় পেনিট্রেটিভ সেক্সে অংশ নেয়, তাদের মধ্যে ধর্ষণপ্রবণতা বেশি। এর মূল উদ্দেশ্য হলো, বেশি পরিমাণে বংশবৃদ্ধি করা। কিন্তু পুরুষের বহুগামিতার উদাহরণই বেশি কেন ? কারণ, জীববিজ্ঞানে (Embryology বিভাগ) দেখা যায়, পুরুষের শুক্রাণু এবং নারীর ডিম্বাণুর মধ্যে অনেক পার্থক্য রয়েছে। যে পার্থক্যের দিকে সবচেয়ে গভীর মনযোগ দেওয়া প্রয়োজন, সেটা হল- একজন এডাল্ট পুরুষের দৈনিক গড়ে ২৯০ মিলিয়ন শুক্রাণু উৎপন্ন হয়। পঞ্চাশ বছরের বেশি বয়স্কদের এর চেয়ে কম, ১৩০ মিলিয়ন। প্রকৃতপক্ষে একজন সুস্থ পুরুষ প্রতি সেকেন্ডে ১৫০০ শুক্রাণু কোষ উৎপন্ন করে! এবং তার জীবদ্দশায় এই শুক্রাণুর সংখ্যা প্রায় ৫০০ বিলিয়ন। অন্যদিকে, একজন নারী একটি ঋতুচক্রে (গড়ে ২৮ দিন পরপর) একটিমাত্র ডিম্বাণু উৎপন্ন করে। স্বাভাবিকভাবেই বোঝা যায়, শুক্রাণুর সংখ্যা যেহেতু বেশি, তাই এর সহজাত প্রবণতা হলো যত বেশি সম্ভব প্রতিলিপি সৃষ্টি করা। অন্যদিকে, ডিম্বাণুর উৎপাদন হার যেহেতু কম (একজন পুরুষ, একবার নিঃসরণে যে পরিমাণ শুক্রাণু নির্গমন করে, নারী তার পূর্ণজীবনে তার চেয়ে কম ডিম্বাণু উৎপন্ন করে), তাই নারীরা সঙ্গী নির্বাচনের ক্ষেত্রে প্রচন্ড সাবধানী থাকে। যেন একটি উৎকৃষ্ট পুরুষের শুক্রাণুর মাধ্যমেই তার বংশধর তৈরি হয়। এখানে উৎকৃষ্ট পুরুষ বলতে শারীরিক দিক থেকে শক্তিশালী এমন নয় সবক্ষেত্রে। উপরে বলা হয়েছে, নারী শিম্পাঞ্জি সঙ্গমের জন্যে অনেকক্ষেত্রে দুর্বল পুরুষকে বেছে নেয়। এর কারণ পারিবারিক বন্ধনের ব্যাপারেও নারীকে সতর্ক থাকতে হয়। সন্তান জন্মদানের পর, তার লালনপালন, খাদ্য চাহিদাপূরণ এবং নিরাপত্তাদানের জন্যে একজন নীতিশিষ্ট পুরুষের প্রয়োজন হয়। ফলে খানিকটা নিম্নগোত্রীয় পুরুষ হলে, তার পক্ষে বহুগামিতার সুযোগ কম। এবং সে নিজ সন্তানের প্রতি অন্যদের চেয়ে বেশি বিশ্বস্ত থাকবে। ফলে, পুরুষ এবং নারী, এই দুই ভিন্ন সত্ত্বার জন্যে বহুগামিতা ভিন্নভাবে উপস্থাপিত হয়। পুরুষ স্বভাবত বহুগামিতা এবং সেক্স এগ্রেশনের পক্ষে, অন্যদিকে নারী এর বিপক্ষে। তবে কিছুক্ষেত্রে নারীরা পুরুষের বহুগামিতাকে নিজেদের স্বার্থে (ফিমেল হারেম) ব্যবহার করে। তাহলে, এইসকল যুক্তির ভিত্তিতে আমরা এটা বলতে পারি যে, ধর্ষণ বা জোরপূর্বক সঙ্গম আসলে প্রাণিদের মধ্যে তেমন কোনো বেনিফিট দেয় না। বরং একই স্পেসিসের মধ্যে কনফ্লিক্ট তৈরি করে। এখানে নতুন একটা প্রশ্ন চলে আসে, তা হল- এই দ্বন্দ্বের ফলাফল আসলে কী?